31994D0829
L 351/15
JURNALUL OFÍCIAL AL UNIUNII EUROPENE
DECIZIA CONSILIULUI
din 19 decembrie 1994
privind încheierea unui acord sub forma unui schimb de scrisori referitor la amendamentul la Acordul în domeniul pescuitului între Comunitatea Economică Europeană, pe de o parte, și Guvernul Danemarcei și Guvernul local al Groenlandei, pe de altă parte
(94/829/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43, coroborat cu articolul 228 alineatul (3) primul paragraf,
având în vedere propunerea Comisiei (1),
având în vedere avizul Parlamentului European (2),
întrucât Acordul în domeniul pescuitului între Comunitatea Economică Europeană, pe de o parte, și Guvernul Danemarcei și Guvernul local al Groenlandei, pe de altă parte, semnat la 13 martie 1984 (3), expiră la 31 ianuarie 1995;
întrucât, în conformitate cu articolul 15, în lipsa rezilierii acordului de către părți, acordul se va prelungi pentru o nouă perioadă de șase ani;
întrucât au avut loc negocieri în vederea modificării acordului pentru a include dispoziții cu privire la promovarea înființării de asociații în participațiune și întreprinderi mixte în sectorul pescuitului între proprietarii de nave din Comunitate și întreprinderile din Groenlanda;
întrucât este în interesul Comunității Europene să aprobe acordul sub forma unui schimb de scrisori de modificare a Acordului în domeniul pescuitului,
DECIDE:
Articolul 1
Acordul sub forma unui schimb de scrisori de modificare a Acordului în domeniul pescuitului între Comunitatea Economică Europeană, pe de o parte, și Guvernul Danemarcei și Guvernul local al Groenlandei, pe de altă parte, se aprobă în numele Comunității Europene.
Textul acordului este anexat la prezenta decizie.
Articolul 2
Președintele Consiliului este autorizat să numească persoanele împuternicite să semneze acordul sub forma unui schimb de scrisori prin care Comunitatea își asumă obligații.
Articolul 3
Decizia se publică în Jurnalul Oficial al Comunităților Europene.
Adoptată la Bruxelles, 19 decembrie 1994.